text: Svedige bulgarere fængslet for tyveri af bådmotorer
  11 juni 2017 kl. 15.43
  To bulgarske mænd blev søndag eftermiddag varetægtsfængslet i 14 dage. De sigtes for tyveri af bådmotorer på havnen i Snaptun.
  De to mænd fra Bulgarien er 31 og 36 år. De blev anholdt på vej væk fra Snaptun. De sættes i forbindelse med flere tyverier af bådmotorer, selv om de ikke blev stoppet med noget i bilen.
  Politiet blev alarmeret ved tre-tiden. På vej til Snaptun mødte patruljen en bil med de to bulgarske mænd.
  - De svedte kraftigt af at køre bil – og lugtede af benzin og olie, fortæller vagtchef Hans Hoffensetz, Sydøstjyllands Politi. Men der blev ikke fundet nogen motorer i bilen.
  Betjentene tilbageholdt de to mænd. De kørte derefter lidt omkring – og lidt derfra fandt de nogle bådmotorer, som var ”stillet til side”.
  I løbet af formiddagen fik politiet en anmeldelse om et forsøg på tyveri på Snaptun Havn. Presseningen på en 15 fods motorbåd var skåret op og to bolte til motoren var løsnet. Men tilsyneladende er tyvene blev forstyrret, eller har følt sig opdaget.
  